Данъчно задължено лице, което използва един от специалните режими (*специален режим извън Съюза, специален режим в Съюза и специален режим за дистанционни продажби на стоки, внасяни от трети страни или територии, т. нар. специален режим Внос*), или посредник, представляващ данъчно задължено лице, което използва специален режим Внос, трябва да подава по електронен път справка-декларация за прилагане на съответния специален режим за всеки данъчен период, независимо дали по време на този период са извършвани доставки на услуги или стоки, за които се прилага съответния режим. Когато за този период не са извършвани такива доставки, трябва да се подаде „нулева справка-декларация“.

Данъчният период е **календарното тримесечие** *за специален режим извън Съюза и специален режим в Съюза*и **календарният месец** за *специален режим Внос*.

Подаването на справка-декларацията за прилагане на съответен специален режим (и съответно плащането на дължимия по справка-декларацията данък върху добавената сойност) трябва да бъде извършено до края на месеца след данъчния период, за който се отнася.

Справка-декларацията за прилагане на специалните режими съдържа данните за доставките до клиенти във всяка държава членка по потребление, извършени от данъчно задълженото лице, което използва съответен режим.

При специален режим в Съюза доставките се разделят и се посочват данни за доставките на стоки и на услуги. Данъчно задълженото лице трябва да посочи услугите, предоставяни от държавата членка по идентификация, отделно от услугите, предоставяни от постоянни обекти в държава членка, различна от държавата членка по идентификация. Доставките на стоки при специален режим в Съюза се посочват отделно и в зависимост от държавата членка, в която започва изпращането/превозът на стоките.

Държавата членка по идентификация разделя справка-декларацията за прилагането на специалните режими по държави членки по потребление и препраща данните на различните държави членки по потребление, а при специален режим в Съюза — допълнително и на държавата или държавите членки по установяване и на онези държави членки, от които са изпратени или превозени стоките.

Държавата членка по идентификация издава уникален референтен номер за всяка справка-декларация за прилагане на съответен специален режим и незабавно съобщава този номер на данъчно задълженото лице/посредника. Този номер е важен, тъй като данъчно задълженото лице/посредникът трябва да го посочи **абсолютно точно** при извършване на съответното плащане в началото на поле „основание за плащане“ на платежния документ.

**Срокове за подаване на справки-декларации (СД)**

|  |  |  |
| --- | --- | --- |
| **Месец** | **Справка декларация – валута евро** | **Срок за подаване** |
| **Януари** | Месечна СД за специален режим Внос | **28ти (29ти) Февруари** |
| **Февруари** | Месечна СД за специален режим Внос | **31ви Март** |
| **Март** | Тримесечна СД за специален режим в Съюза;  Тримесечна СД за специален режим извън Съюза;  Месечна СД за специален режим Внос | **30ти Април** |
| **Април** | Месечна СД за специален режим Внос | **31ви Май** |
| **Май** | Месечна СД за специален режим Внос | **30ти Юни** |
| **Юни** | Тримесечна СД за специален режим в Съюза  Тримесечна СД за специален режим извън Съюза  Месечна СД за специален режим Внос | **31ви Юли** |
| **Юли** | Месечна СД за специален режим Внос | **31ви Август** |
| **Август** | Месечна СД за специален режим Внос | **30ти Септември** |
| **Септември** | Тримесечна СД за специален режим в Съюза  Тримесечна СД за специален режим извън Съюза  Месечна СД за специален режим Внос | **31ви Октомври** |
| **Октомври** | Месечна СД за специален режим Внос | **30ти Ноември** |
| **Ноември** | Месечна СД за специален режим Внос | **31ви Декември** |
| **Декември** | Тримесечна СД за специален режим в Съюза  Тримесечна СД за специален режим извън Съюза  Месечна СД за специален режим Внос | **31ви Януари** |

**ВНИМАНИЕ**: Следва да се има предвид, че крайният срок за подаване на справка-декларацията не се променя, ако тази дата се падне в почивен ден или на официален празник.

Ако данъчно задълженото лице/посредникът не е подало/подал справка-декларация навреме, държавата членка по идентификация издава напомняне на данъчно задълженото лице/посредника да подаде справка-декларация. Това напомняне се изпраща по електронен път на десетия ден след датата, на която справка-декларацията е трябвало да бъде подадена. Всички следващи напомняния се издават от държавата членка или държавите членки по потребление. Всички наложени санкции и разноски, свързани с подадени със закъснение справки-декларации, са от компетентността на държавата членка по потребление в съответствие с нейните правила и процедури. Следва да се има предвид, че ако данъчно задълженото лице получи напомняне **за три** последователни периода за деклариране и не подаде справка-декларацията в срок от 10 дни от издаването на всяко от тези напомняния, се счита, че то системно не спазва правилата на режима и съответно подлежи на дерегистрация.

**Каква информация трябва да бъде включена в справка-декларацията за прилагане на съответен специален режим?**

Точните данни са посочени в приложение III към Регламент за изпълнение (ЕС) 2020/194 на Комисията и са имплементирани в Приложение 31, Приложение 32 и Приложение 46 от Правилника за прилагане на Закона за данъка върху добавената стойност.

**Най-важното**: данъчно задълженото лице трябва да впише данъчната основа за доставките при стандартната и при намалената ставка, както и размера на данъка върху добавената стойност при стандартната и при намалената ставка за всяка държава членка по потребление. Ставките на данъка върху добавената стойност за всяка държава членка са публикувани в базата данни „Данъци в Европа“ (TEDB). Тя може да бъде открита и на адрес:

[TEDB - "Taxes in Europe" database | Taxation and Customs Union (europa.eu)](https://ec.europa.eu/taxation_customs/economic-analysis-taxation/taxes-europe-database-tedb_en)

**ВАЖНО:** **След подаване на справка-декларацията за прилагане на съответен специален режим, ще получите съобщение с уникалният референтен номер за тази справка-декларация. Този номер задължително следва да бъде посочен в референцията когато се извършва съответното плащане към НАП.** Номерът се състои от кода на държавата членка по идентификация, индивидуалния идентификационен номер за целите на ДДС на данъчно задълженото лице и периода за деклариране.

**ВАЖНО**: Справка-декларацията за прилагане на съответен специален режим може да бъде коригирана по всяко време, преди да бъде подадена. **Ако справка-декларация за прилагане на съответен специален режим вече е подадена, корекции в справки-декларации за прилагане на съответен специален режим за данъчни периоди, след 30 юни 2021 г., могат да бъдат направени само в последваща справка-декларация.**

Корекциите в справки-декларации за прилагане на съответен специален режим, отнасящи се за данъчни периоди до 30 юни 2021 г. включително, трябва да бъдат направени чрез корекция на първоначалната справка-декларация. Това е от значение само за справки-декларации, подавани по режима MOSS (съкратено обслужване на едно гише), т.е. за доставки на телекомуникационните, услугите за радио- и телевизионно излъчване или услугите, извършвани по електронен път (TBE услуги) на данъчно незадължени лица (специален режим извън Съюза и специален режим в Съюза).

**ВАЖНО: Справка-декларацията за прилагане на съответен специален режим трябва да се съставя в евро.**

Повече информация относно справки-декларациите за прилагане на специалните режими може да бъде намерена в част 2 „Справки-декларации за ДДС по режима за обслужване на едно гише“ на Ръководство за обслужването на едно гише във връзка с данъка върху добавената стойност, изготвено от Европейската комисия: <https://nra.bg/wps/wcm/connect/nra.bg25863/92bf1ff0-aee0-4e52-88c2-7aa553301564/oss_guidelines_bg.pdf?MOD=AJPERES>